
CONSILIUL EUROPEI. COMISIA EUROPEANĂ PENTRU DEMOCRAŢIE PRIN DREPT.

OPINIE REFERITOARE LA SUPRAVEGHEREA VIDEO ÎN ZONELE PUBLICE


Introducere

Comisia Europeană pentru Democraţie prin Drept (Comisia de la Veneţia)
 a dat publicităţii în cursul lunii aprilie a anului curent opinia sa privind compatibilitatea protecţiei drepturilor fundamentale ale omului cu supravegherea video a spaţiilor publice de către operatorii publici, opinie adoptată la cea de-a 70-a sesiune plenară din 16-17 martie 2007. 

În urma analizei efectuate, Comisia de la Veneţia a concluzionat că această practică este o ameninţare la adresa drepturilor fundamentale privind respectarea vieţii private şi a libertăţii de mişcare şi aduce atingere unor elemente specifice de protecţie a datelor personale culese în acest mod. Admiţând existenţa unor imperative de securitate publică, Comisia invită statele membre să ia măsuri în sensul indicării sistematice a zonelor care sunt filmate şi a înfiinţării unui organism independent la nivel naţional, care să garanteze legalitatea unor astfel de instalaţii, în concordanţă cu prevederile Convenţiei europene a drepturilor omului şi ale tratatelor internaţionale care reglementează colectarea şi protecţia datelor. 

Comisia de la Veneţia avertizează asupra riscurilor de încălcare a drepturilor omului, în caz că un stat decide să supravegheze prezenţa şi activităţile cetăţenilor aflaţi într-un loc public. Această practică, care începe să se extindă mai ales după 11 septembrie 2001, inclusiv în democraţii de tradiţie din Europa, nu este întru totul conformă cu prevederile Convenţiei europene a drepturilor omului. 

Comisia atrage atenţia că filmarea indivizilor fără acordul acestora reprezintă o ameninţare la adresa garanţiilor privind respectarea vieţii private şi libera circulaţie a persoanelor şi ridică probleme privind protejarea datelor personale colectate în acest mod, în lipsa unor prevederi legale care să se refere explicit la siguranţa bazelor de imagini care se crează în urma activităţii de supraveghere. 

Documentul face o serie de recomandări tuturor statelor membre ale Consiliului Europei, pentru a limita orice încălcări ale drepturilor omului. 

Comisia de la Veneţia cere ca supravegherea video să nu încalce articolul 8 din Convenţia europeană a drepturilor omului privind inviolabilitatea dreptului la viaţă privată. O astfel de încălcare ar fi permisă numai în cazuri de securitate naţională şi siguranţă publică, expres prevăzute de lege. 

Altă recomandare constă în a avertiza (prin mesaje vizuale) orice persoană când intră într-o zonă filmată, în ipoteza în care camerele de supraveghere nu pot fi uşor detectate. 

Totodată, statele membre trebuie să înfiinţeze câte un organism naţional care să monitorizeze echipamentele de supraveghere, să constate dacă acestea sunt instalate legal şi dacă cei care operează cu asemenea echipamente respectă normele impuse de Convenţia europeană a drepturilor omului şi de alte documente internaţionale privind culegerea şi protecţia datelor cu caracter privat. 

Studiul Comisiei de la Veneţia îşi propune să analizeze în ce măsură principalele practici privind supravegherea video în zonele publice se conformează prevederilor şi standardelor europene privind drepturile omului. 

În acest sens, un prim demers necesar este cel referitor la definirea unor termeni şi concepte.

Autorităţile publice sunt acele autorităţi care folosesc sistemele de supraveghere video pentru a asigura siguranţa şi ordinea publică, precum şi protecţia drepturilor şi libertăţilor oricărei persoane. 

Comisia de la Veneţia are în vedere autorităţile naţionale şi locale în acţiunile lor de prevenire şi protecţie, precum şi de urmărire a activităţilor infracţionale. Nu se va avea în vedere supravegherea video înfăptuită de autorităţi pentru scopuri referitoare la problemele de apărare.

De asemenea, studiul nu se referă la sistemele de supraveghere instalate de persoane sau organisme private precum bănci, cazinouri, complexe comerciale etc.

Zona publică reprezintă zona care, în principiu, poate fi accesibilă în mod liber tuturor persoanelor, fără discriminare, oricând şi în orice circumstanţe. Este o zonă dechisă publicului. Zonele publice sunt administrate de către autorităţile publice care au puterea să aplice legea şi să intervină atunci când consideră necesar. Exemple relevante pentru zona publică sunt: parcuri publice, pasaje pietonale, străzi pietonale, artere rutiere, parcări publice în aer liber, staţii de metrou, arene sportive. Există şi zone considerate semi-publice, cum ar fi: universităţi, discoteci, cafenele, care pot fi incluse în categoria zonelor publice.

Zona privată este locul în care accesul poate fi restricţionat prin lege şi prin voinţa celor care deţin respectiva zonă. Nu este o zonă deschisă publicului, nu este accesibilă orcărei persoane, oricând şi în orice condiţii. Reglementările care se referă la zonele private ţin în principal de dreptul privat, autorităţile publice stabilind doar cadrul general în domeniu. 

Opinia Comisiei de la Veneţia nu include probleme legate de supravegherea video a domeniilor private (bănci, cazinouri, magazine, domenii rezidenţiale etc.). Totuşi, supravegherea video a zonelor publice poate, în mod accidental, să acopere zone private, caz în care poate constitui, de exemplu, o intruziune vizuală a autorităţilor în domiciliul unei persoane.

Sfera privată acoperă cele mai personale aspecte ale vieţii individului şi este dreptul fiecărei persoane de a-şi proteja intimitatea împotriva oricărei intruziuni din partea autorităţilor, mass-media, altor instituţii sau indivizi. Zona privată este un concept vast, care nu poate fi definit cu uşurinţă; nu poate fi limitată la un cerc restrâns în interiorul căruia individul îşi poate trăi propria viaţă. Sfera privată include, de asemenea, şi dreptul de a stabili şi dezvolta relaţii cu alte persoane, în special de natură emoţională, pentru dezvoltarea şi împlinirea propriei personalităţi, dar şi integritatea fizică şi morală.

Supravegherea video reprezintă un sistem tehnologic de supraveghere prin camere video care poate fi montat de către autorităţi în zone publice cu scopul prevenirii infracţiunilor. Sistemul constă în mod obişnuit într-un număr de camere video care sunt conectate într-un circuit închis. Imaginile sunt transmise pe monitor sau înregistrate. 

Opinia Comisiei de la Veneţia nu se referă la sistemele video care recunosc automat numărul de înmatriculare al maşinilor aflate în mişcare sau sistemele care monitorizează afluenţa în trafic şi care surprind oamenii ce încalcă regulile de circulaţie. 

Reglementări privind protecţia dreptului la viaţa privată la nivel internaţional şi naţional

Principalele instrumente internaţionale prin care este protejat dreptul la intimitate sunt: Convenţia internaţională pentru drepturi civile şi politice (art. 17)
 şi Convenţia europeană a drepturilor omului (art. 8)
.   

În momentul în care se află într-un spaţiu public, persoanele ar trebui să  conştientizeze faptul că pot fi văzute, recunoscute,  iar comportamentul lor poate fi cercetat de oricine se află în acel spaţiu public. 

Dar, deşi orice persoană care se deplasează în spaţiul public se aşteaptă la un grad mai mic de intimitate, nu se aşteaptă şi nu ar trebui să se aştepte la încălcarea drepturilor şi libertăţilor sale, inclusiv a celor care se referă la propria sferă privată şi la propria imagine. Viaţa privată nu este protejată numai în cadrul spaţiilor private. Curtea Europeană a Drepturilor Omului (CEDO) a stabilit că există o zonă a interacţiunii unei persoane cu alte persoane, chiar şi în context public, care poate cădea sub incidenţa conceptului de “viaţă privată”.

Problema intimităţii se ridică şi atunci când fotografiile sunt făcute de către poliţie, în timpul unei demonstraţii într-un loc public. 

Acest fapt nu va fi considerat a aduce atingere intimităţii, dacă datele strânse nu vor fi procesate cu scopul de a identifica persoana. În general, nu monitorizarea ridică probleme, ci înregistrarea şi procesarea datelor se consideră că ar aduce atingere vieţii private, mai ales dacă aceste date au fost strânse prin metode de supraveghere sub acoperire.  

O problemă specială există atunci când datele strânse sunt folosite în alt scop decât cel iniţial. Astfel, CEDO a apreciat că publicarea sau transmiterea pe o reţea de televiziune a unor imagini obţinute prin intermediul unor camere video constituie o intruziune în viaţa privată, chiar dacă acele imagini au fost luate dintr-un spaţiu public
.

La nivel naţional, protecţia vieţii private este reglementată în majoritatea statelor membre ale Consiliului Europei prin prevederi constituţionale. În ceea ce priveşte dreptul la protecţia vieţii private în raport cu supravegherea video, Curtea Constituţională, sau echivalentul acesteia la nivelul fiecărui stat, a analizat legalitatea privind supravegherea video în raport cu dreptul la viaţă privată. 

Supravegherea video în locurile publice îngrijorează şi în ceea ce priveşte libertatea de mişcare a indivizilor care se află în mod legal pe teritoriul unui stat. Libertatea de mişcare este prevăzută în art. 2 al Protocului adiţional nr. 4 al Convenţiei europene a drepturilor omului. Aceasta nu se referă numai la dreptul de a se mişca liber în spaţiul public, ci  şi la dreptul de a se mişca fără a fi urmărit în mod constant.

În momentul în care supravegherea video poate implica o operaţiune de procesare cu privire la datele personale colectate, dreptul referitor la protecţia datelor personale este implicat de asemenea. Cadrul de reglementare privind protecţia datelor personale are drept scop procesarea acestor date cu respectarea vieţii private şi a celorlalte drepturi şi libertăţi fundamentale.

Protecţia datelor la nivel naţional este realizată fie prin legi specifice, fie prin ratificarea convenţiilor internaţionale.

În ceea ce priveşte reglementările de nivel naţional care restricţionează aceste drepturi şi libertăţi, jurisprudenţa CEDO a stabilit de-a lungul timpului standarde foarte riguroase, astfel încât şi autorităţile publice care vor dori să utilizeze tehnologia video în scop de supraveghere vor trebui să îndeplinească o serie de cerinţe specifice.

Reglementările care se referă la acest tip de supraveghere trebuie să fie accesibile publicului; aceasta înseamnă că persoana trebuie să aibă indicaţii adecvate privind reglementările legale aplicabile unui caz determinat
. Aceasta conduce la cerinţa ca baza legală să fie prezumată a fi cunoscută de către orice cetăţean, la rigoare, cu ajutorul unui expert juridic. 

De asemenea, baza legală trebuie să fie suficient de precisă în formulări, pentru ca publicul să poată înţelege cu uşurinţă scopul şi interesul său, astfel încât să-şi poată adapta comportamentul. Cetăţeanul trebuie să poată prevedea într-o manieră rezonabilă consecinţele pe care le poate produce o anumită acţiune
.

În al treilea rând, reglementările care restricţionează anumite drepturi trebuie să conţină prevederi adecvate care să protejeze împotriva abuzurilor, în aşa fel încât să fie clar determinate acţiunile care pot fi întreprinse de autorităţi şi circumstanţele în care acestea pot fi întreprinse, “având în vedere legitimitatea scopului măsurii respective, pentru a se asigura o protecţie adecvată împotriva interferenţelor arbitrare”
. Această exigenţă leagă principiul legalităţii cu cel al supremaţiei legii şi este de o importanţă specială, mai ales atunci când supravegherea are loc în mod conjunctural.

Reglementările naţionale nu pot diminua nivelul protecţiei vieţii private asigurat de către normele internaţionale ratificate de fiecare stat şi statuat de jurisprudenţa CEDO.

În contextul implementării Directivei 95/46/EC privind procesarea datelor personale cu ajutorul supravegherii video, statele membre UE au adoptat legi sau şi-au adaptat legislaţia existentă pentru a fi conformă cu directiva. 

State ca Olanda sau Franţa au adoptat reglementări specifice referitoare la sistemele de supraveghere video în locurile publice. În legea franceză
 se precizează faptul că pentru instalarea unui sistem de supraveghere video într-o zonă publică este necesar un interes privind siguranţa în zona respectivă. Instalarea unui astfel de sistem se face prin aprobarea dată de către prefect, după aprobarea de către o comisie departamentală, condusă de un magistrat. Având în vedere necesitatea respectării intimităţii, sistemele video trebuie instalate astfel încât să nu permită înregistrarea de imagini din interiorul sau de la intrarea unei locuinţe. Cu excepţia utilizării lor în cadrul unor proceduri penale, înregistrările pot fi păstrate maximum o lună. 

În ceea ce priveşte necesitatea restricţionărilor unor drepturi şi libertăţi fundamentale într-o societate democratică, CEDO a stabilit în mod constant în hotărârile sale că “necesar” nu este sinonim cu “indispensabil”, dar nu este nici atât de flexibil ca “admisibil”, “obişnuit”, “rezonabil” sau “dezirabil”. Restricţionarea trebuie să corespundă unei “nevoi sociale urgente” şi să fie “proporţională cu scopul legitim urmărit”
.

Pe cale de consecinţă, autorităţile responsabile cu imixtiunea în viaţa privată a unei persoane trebuie să dovedească nu numai că aveau această competenţă stabilită printr-o reglementare legală, dar şi că această imixtiune era necesară în circumstanţele date.

Autorităţilor naţionale li s-a lăsat o arie cuprinzătoare de apreciere asupra măsurilor necesare pentru prevenirea perturbării ordinii publice, a infracţiunilor şi pentru protejarea securităţii naţionale, CEDO asumându-şi doar rolul de a verifica respectarea condiţiilor în care aceste măsuri interferează cu drepturile şi libertăţile fundamentale ale omului. Aceste măsuri trebuie să fie proporţionale cu circumstanţele date şi scopul care le determină.

Totodată, orice măsură de supraveghere este nejustificată dacă este folosită în mod discriminatoriu, de exemplu pentru a se înregistra exclusiv comportamentul infracţional al populaţiei selectate după anumite criterii, cum ar fi: sexul, apartenenţa la un anumit grup etnic sau religios etc.

Publicul trebuie informat în permanenţă de prezenţa sistemelor de supraveghere, precum şi în ceea ce priveşte autoritatea sau persoana responsabilă pentru acel sistem. 

Concluzii 

Supravegherea locurilor publice de către autorităţile publice poate constitui o ameninţare de  netăgăduit  la  adresa drepturilor fundamentale ale omului, cum ar fi dreptul la intimitate, dreptul la respectarea vieţii private, locuinţei, corespondenţei, dreptul la liberă mişcare, dreptul de a beneficia de protecţia datelor personale obţinute în urma unei asemenea supravegheri.

Având în vedere înaltul nivel tehnic la care au ajuns instrumentele de supraveghere video, se recomandă  adoptarea  unor reglementări specifice, atât  la

nivel internaţional, cât şi naţional, care să acopere toate aspectele legate de supravegherea video de către autorităţile publice în zonele publice, ca şi limitarea dreptului de intimitate.

În economia acestor reglementări, următoarele elemente ar trebui să constituie o prioritate: 

· supravegherea video  înfăptuită pe motive de securitate sau siguranţă, ori pentru prevenirea şi controlul infracţionalităţii trebuie să respecte cerinţele articolului 8 din Convenţia europeană a drepturilor omului; 

· în ceea ce priveşte obţinerea şi procesarea datelor personale, reglementările vor trebui să urmărească cel puţin, mutatis mutandis, prevederile Directivei 95/46/EC, în special art. 6 şi 7, care au ca fundament Convenţia europeană pentru protecţia indivizilor cu privire la Procesarea automată a datelor personale. 

Având în vedere specificitatea supravegherii video a zonelor publice, Comisia de la Veneţia recomandă următoarele: 

· populaţia să fie înştiinţată cu privire la faptul că există sisteme de supraveghere în zonă, cu excepţia cazurilor în care aceste sisteme sunt evidente; aceasta înseamnă că situaţia trebuie să fie de aşa natură încât să se poată prezuma că persoana observată este conştientă de respectiva supraveghere sau şi-a dat consimţamântul fără echivoc;

· înfiinţarea unei autorităţi independente, aşa cum există în câteva state europene (Franţa, Italia, Olanda), cu scopul de a asigura conformitatea cu prevederile din legislaţia naţională care pun în aplicare principiile şi cerinţele internaţionale în ceea ce priveşte protecţia indivizilor şi a datelor personale.

� Organ consultativ al Consiliului Europei, compus din experţi în probleme constituţionale şi care în prezent cuprinde reprezentanţii a 48 de state membre.


� Art 17: 1. Nimeni nu va putea fi supus vreunor imixtiuni arbitrare sau ilegale în viaţa particulară, în familia, domiciliul sau corespondenţa sa, nici la atingeri ilegale aduse onoarei şi reputaţiei sale. 2. Orice persoană are dreptul la protecţia legii împotriva unor asemenea imixtiuni sau atingeri. (Convenţia internaţională  cu privire la drepturile civile si politice).


� Art. 8 - Dreptul la respectarea vieţii private şi de familie


1. Orice persoană are dreptul la respectarea vieţii sale private şi de familie, a domiciliului său şi a corespondenţei sale.


2. Nu este admis amestecul unei autorităţii publice în exercitarea acestui drept decât în măsura în care acest amestec este prevăzut de lege şi dacă constituie o măsură care, într-o societate democratică, este necesară pentru securitatea naţională, siguranţa publică, bunăstarea economică a ţării, apărarea ordinii şi prevenirii faptelor penale, protejarea sanătăţii sau a moralei, ori protejarea drepturilor şi libertăţilor altora. (Convenţia europeană a drepturilor omului).





� CEDO - Peck v. United Kingdom, 28 ianuarie 2003


� CEDO - Sunday Times v. United Kingdom, 26 aprilie 1979


� CEDO – Landvreugd  v. the Netherlands, 4 iunie 2002


� CEDO - Olsson v. Sweden, 24 martie 1988


� Legea nr. 95-73 din 21 ianuarie 1995, cu completările şi modificările ulterioare şi Decretul nr. 96-926 din 17 octombrie 1996 cu privire la supravegherea video


� CEDO - Landvreugd  v. the Netherlands, 4 iunie 2002

